南郊大禮慶成詩五首 發冊文德殿
作者：蘇頌
朝代：宋

paragraphs: 大孝尊親，治本人倫。
自家之政，所以刑民。
天正元日，帝郊畢禋。
將崇母儀，爰即嘉辰。
正朝乾闢，羽衛星陳。
金石既作，公卿薦臻。
帝步西序，躬咨爾臣。
授以冊寶，極其禮文。
群官在位，靡不歡欣。
謂天子孝，感于人神。
祝天子年，後于靈椿。
皇心匪懈，聖度惟新。